Document ID: 32003R1670

Komisjoni määrus (EÜ) nr 1670/2003,
1. september 2003,
millega rakendatakse nõukogu määrust (EÜ, Euratom) nr 58/97 seoses struktuurilise ettevõtlusstatistika tunnuste määratlustega ja muudetakse komisjoni määrust (EÜ) nr 2700/98 struktuurilises ettevõtlusstatistikas kasutatavate tunnuste määratluste kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 1996. aasta määrust (EÜ, Euratom) nr 58/97 struktuurilise ettevõtlusstatistika kohta, [1] viimati muudetud komisjoni määrusega (EÜ) nr 1669/2003, [2] eriti selle artikli 12 punkti iii,
ning arvestades järgmist:
(1) Määrusega (EÜ, Euratom) nr 58/97 on kehtestatud ühine raamistik ühenduse ettevõtete struktuuri, tegevust, jõudlust ja konkurentsivõimet käsitleva ühenduse statistika koostamiseks.
(2) Komisjoni 17. detsembri 1998. aasta määrus (EÜ) nr 2700/98 struktuurilises ettevõtlusstatistikas kasutatavate tunnuste määratluste kohta, [3] muudetud määrusega (EÜ) nr 1614/2002, [4] sisaldas struktuurilist ettevõtlusstatistikat käsitleva määruse (EÜ, Euratom) nr 58/97 ühises moodulis ning tööstuse, jae- ja hulgikaubanduse ja ehituse üksikasjalikes moodulites loetletud struktuurilise ettevõtlusstatistika tunnuste määratlusi. Nõukogu määrusega (EÜ) nr 2056/2002 [5] lisati uus krediidiasutusi ja pensionifonde käsitlevate tunnuste kogum ning uued keskkonnakulusid kajastavad tunnused, mille jaoks on vaja ühiseid määratlusi. On vaja muuta ettevõtete arvu, käibe, toodanguväärtuse, tegurikuludes väljendatud lisandväärtuse ning kaupade ja teenuste ostude kogusumma tunnuste praeguseid määratlusi, kuna määruses (EÜ) nr 2700/98 sätestatud määratlusi ei saa kasutada kõnealuste tunnuste väärtuse arvutamiseks kindlustusettevõtete, krediidiasutuste, pensionifondide ja keskpankade tegevuse puhul.
(3) On vaja koostada kindlustusettevõtteid, krediidiasutusi ja pensionifonde käsitlevate struktuurilise ettevõtlusstatistika tunnuste määratluste kogum, tagamaks, et komisjonile esitatavad statistilised andmed on võrreldavad, ühtlustatud ja kvaliteetsed.
(4) Käesolevas määruses sätestatud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2700/98 tunnuste 12 12 0 ja 12 15 0 määratlusi, mis on vajalikud määruse (EÜ, Euratom) nr 58/97 lisades 5, 6 ja 7 käsitletud tegevuste ja NACE rev. 1 klassi 65.11 tegevuste puhul, muudetakse vastavalt käesoleva määruse I lisa 3. ja 4. jaole.
7. lisas käsitletud tegevusi hõlmava tunnuse 11 11 0, lisades 5 ja 7 käsitletud tegevusi hõlmava tunnuse 12 11 0 ning lisades 5 ja 6 käsitletud tegevusi hõlmava tunnuse 13 11 0 määratlusi muudetakse vastavalt käesoleva määruse I lisa jagudele 1, 2 ja 5.
Artikkel 2
Määruse (EÜ) nr 2700/98 tunnuse 21 11 0 muudetud määratlus ja tunnuste 21 12 0 ja 21 14 0 määratlused esitatakse käesoleva määruse II lisas.
Artikkel 3
Määruse (EÜ, Euratom) nr 58/97 6. lisa 4. jaos loetletud tunnuste määratlused esitatakse käesoleva määruse III lisas.
Artikkel 4
Määruse (EÜ, Euratom) nr 58/97 7. lisa 4. jaos loetletud tunnuste määratlused esitatakse käesoleva määruse IV lisas.
Artikkel 5
Liikmesriigid kohaldavad NACE rev. 1 rühma 65.1 tegevuste ja NACE rev. 1 klassi 65.22 kuuluvate krediidiasutuste puhul 1. lisa 4. jao tunnuste 12 12 0, 12 15 0 ja 13 11 0 määratluste muudatusi vaatlusaasta 2001 ja järgmiste aastate suhtes.
NACE rev. 1 klassi 66.02 tegevuste puhul kohaldavad liikmesriigid tunnuste 11 11 0, 12 11 0, 12 12 0 ja 12 15 0 määratlusi vaatlusaasta 2002 ja järgmiste vaatlusaastate suhtes.
Liikmesriigid kohaldavad tunnuse 21 11 0 muudetud määratlust ja 2. lisa 4. jao tunnuste 21 12 0 ja 21 14 0 määratlusi vaatlusaasta 2001 ja järgmiste vaatlusaastate suhtes.
Liikmesriigid kohaldavad määruse (EÜ, Euratom) nr 58/97 6. lisa 4. jaos loetletud tunnuste määratlusi vaatlusaasta 2001 ja järgmiste aastate suhtes.
Nad kohaldavad määruse (EÜ, Euratom) nr 58/97 7. lisa 4. jaos loetletud tunnuste määratlusi vaatlusaasta 2002 ja järgmiste aastate suhtes.
Artikkel 6
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. september 2003

Labels: 12
4
19